Dos anyos dimpués d'a final de Estambul, o AC Milan se tomó a revancha frent a o Liverpool FC, en ganar-le a final disputada en o Estadio Olimpico d'Atenas por 2-1, habendo retallau distancias o club anglés en o menuto 88 a traviés de Dirk Kuyt. Filippo Inzaghi estió l'autor de totz dos gols d'o club italián que s'adjudicó a suya setena Copa de Campions en una temporada marcada por o escándalo d'o Calciopoli en a liga italiana, que a punto estió de costar-le a l'equipo lombardo a suya participación en a Liga de Campions.